ระเบียบกระทรวงแรงงานและสวัสดิการสังคมว่าด้วยหลักเกณฑ์และวิธีการเพื่อให้ได้มาซึ่งผู้แทนฝ่ายนายจ้างและผู้แทนฝ่ายลูกจ้างในคณะกรรมการตามพระราชบัญญัติคุ้มครองแรงงาน พ.ศ. 2541พ.ศ. 2541------------------------------------------ โดยที่มาตรา 78 มาตรา 94 มาตรา 102 และมาตรา 129 แห่งพระราชบัญญัติคุ้มครองแรงงาน พ.ศ. 2541 บัญญัติให้มีคณะกรรมการค่าจ้าง คณะกรรมการสวัสดิการแรงงาน คณะกรรมการความปลอดภัย อาชีวอนามัย และสภาพแวดล้อมในการทํางาน และคณะกรรมการกองทุนสงเคราะห์ลูกจ้าง ซึ่งประกอบด้วยผู้แทนฝ่ายรัฐบาล ผู้แทนฝ่ายนายจ้าง และผู้แทนฝ่ายลูกจ้างสําหรับหลักเกณฑ์และวิธีการเพื่อให้ได้มาซึ่งผู้แทนฝ่ายนายจ้างและผู้แทนฝ่ายลูกจ้าง ให้เป็นไปตามระเบียบที่รัฐมนตรีกําหนด รัฐมนตรีว่าการกระทรวงแรงงานและสวัสดิการสังคม จึงกําหนดระเบียบไว้ ดังต่อไปนี้ข้อ ๑ ระเบียบนี้เรียกว่า "ระเบียบกระทรวงแรงงานและสวัสดิการสังคม ว่าด้วยหลักเกณฑ์และวิธีการเพื่อให้ได้มาซึ่งผู้แทนฝ่ายนายจ้างและผู้แทนฝ่ายลูกจ้าง ในคณะกรรมการตามพระราชบัญญัติคุ้มครองแรงงาน พ.ศ. 2541 พ.ศ. 2541"ข้อ ๒ ระเบียบนี้ให้ใช้บังคับตั้งแต่วันที่ 19 สิงหาคม พ.ศ. 2541 เป็นต้นไปข้อ ๓ ในระเบียบนี้ "สมาคมนายจ้าง" หมายความว่า สมาคมนายจ้างตามกฎหมายว่าด้วยแรงงานสัมพันธ์ "สหภาพแรงงาน" หมายความว่า สหภาพแรงงานตามกฎหมายว่าด้วยแรงงานสัมพันธ์ "สภาองค์การนายจ้าง" หมายความว่า สภาองค์การนายจ้างตามกฎหมายว่าด้วยแรงงานสัมพันธ์ "สภาองค์การลูกจ้าง" หมายความว่า สภาองค์การลูกจ้างตามกฎหมายว่าด้วยแรงงานสัมพันธ์ "คณะกรรมการ" หมายความว่า คณะกรรมการอํานวยการเลือกตั้ง "รัฐมนตรี" หมายความว่า รัฐมนตรีว่าการกระทรวงแรงงานและสวัสดิการสังคมข้อ ๔ ให้รัฐมนตรีว่าการกระทรวงแรงงานและสวัสดิการสังคมรักษาการตามระเบียบนี้หมวด ๑ การเสนอชื่อผู้สมัครและผู้ลงคะแนนเสียงเลือกตั้ง----------------------------------ข้อ ๕ ให้มีคณะกรรมการอํานวยการเลือกตั้ง ซึ่งปลัดกระทรวงแรงงานและสวัสดิการสังคมแต่งตั้ง โดยมีผู้แทนฝ่ายนายจ้างและผู้แทนฝ่ายลูกจ้างรวมอยู่ด้วยเพื่ออํานวยการเลือกตั้งผู้แทนฝ่ายนายจ้างและผู้แทนฝ่ายลูกจ้างในคณะกรรมการค่าจ้าง คณะกรรมการสวัสดิการแรงงาน คณะกรรมการความปลอดภัย อาชีวอนามัย และสภาพแวดล้อมในการทํางาน และคณะกรรมการกองทุนสงเคราะห์ลูกจ้างให้เป็นไปโดยเรียบร้อย บริสุทธิ์ และยุติธรรมข้อ ๖ ให้สภาองค์การนายจ้างและสภาองค์การลูกจ้างเสนอรายชื่อผู้สมัครเพื่อเข้ารับการเลือกตั้งเป็นผู้แทนฝ่ายนายจ้างและผู้แทนฝ่ายลูกจ้างในคณะกรรมการคณะต่างๆ ตามข้อ 5 ต่อคณะกรรมการได้ไม่เกินคนละสองคณะ หลักเกณฑ์ และวิธีการในการสมัครรับเลือกตั้งให้เป็นไปตามที่คณะกรรมการกําหนดข้อ ๗ ผู้สมัครเข้ารับการเลือกตั้งตามข้อ 6 ต้องเป็นผู้มีคุณสมบัติและไม่มีลักษณะต้องห้าม ดังต่อไปนี้ (1) มีสัญชาติไทย (2) มีอายุตั้งแต่ยี่สิบห้าปีขึ้นไป (3) เป็นผู้มีความเลื่อมใสในการปกครองตามระบอบประชาธิปไตยอันมีพระมหากษัตริย์เป็นประมุข (4) ไม่เป็นบุคคลล้มละลาย คนไร้ความสามารถ หรือคนเสมือนไร้ความสามารถ (5) ไม่เคยต้องโทษจําคุกโดยคําพิพากษาถึงที่สุดให้จําคุก เว้นแต่เป็นโทษสําหรับความผิดที่ได้กระทําโดยประมาทหรือความผิดลหุโทษ (6) เป็นนายจ้างหรือลูกจ้างของสถานประกอบกิจการ (7) เป็นหรือเคยเป็นกรรมการสมาคมนายจ้างหรือกรรมการสหภาพแรงงานหรือเป็นหรือเคยเป็นกรรมการลูกจ้างหรือกรรมการสวัสดิการในสถานประกอบกิจการเฉพาะในคณะกรรมการสวัสดิการแรงงานไม่น้อยกว่าหนึ่งปี (8) เป็นผู้มีความรู้หรือมีประสบการณ์เกี่ยวกับกฎหมายว่าด้วยคุ้มครองแรงงานและกฎหมายว่าด้วยแรงงานสัมพันธ์ เว้นแต่ในคณะกรรมการความปลอดภัยอาชีวอนามัย และสภาพแวดล้อมในการทํางานจะต้องมีคุณสมบัติดังนี้ (ก) เป็นผู้มีประสบการณ์ในการบริหารจัดการ หรือปฏิบัติงานด้านความปลอดภัย อาชีวอนามัย และสภาพแวดล้อมในการทํางานในสถานประกอบกิจการอย่างน้อย 2 ปี (ข) ไม่เคยเป็นผู้กระทําหรือมีส่วนร่วมในการทําให้เกิดอุบัติเหตุร้ายแรงหรือเกิดโรคอันเนื่องมาจากการทํางาน จนเป็นเหตุให้มีผู้สูญเสียอวัยวะ หรือทุพพลภาพ หรือเสียชีวิต (9) ไม่เคยต้องคําพิพากษาว่าได้กระทําความผิดตามกฎหมายว่าด้วยคุ้มครองแรงงานหรือกฎหมายว่าด้วยแรงงานสัมพันธ์ผู้สมัครที่ได้รับการเสนอชื่อต้องแสดงหลักฐานและให้การรับรองคุณสมบัติตามวรรคหนึ่งด้วยตนเองข้อ ๘ สภาองค์การนายจ้างหรือสภาองค์การลูกจ้างอาจเปลี่ยนรายชื่อผู้สมัครที่ตนเสนอก็ได้ ทั้งนี้ ต้องอยู่ภายในเวลาที่กําหนดไว้ตามข้อ 6ข้อ ๙ เมื่อคณะกรรมการตรวจสอบคุณสมบัติของผู้สมัครเข้ารับการเลือกตั้งแล้ว หากเห็นว่าผู้สมัครรายใดขาดคุณสมบัติหรือมีลักษณะต้องห้ามตามข้อ 6 และข้อ 7 ให้แจ้งผลการพิจารณาให้สภาองค์การนายจ้างหรือสภาองค์การลูกจ้างทราบ สภาองค์การนายจ้างหรือสภาองค์การลูกจ้างซึ่งไม่พอใจผลการพิจารณาตามวรรคหนึ่งมีสิทธิอุทธรณ์ต่อรัฐมนตรีภายในเจ็ดวันนับแต่วันที่ได้รับแจ้ง และคําวินิจฉัยอุทธรณ์ของรัฐมนตรีให้เป็นที่สุดข้อ ๑๐ สมาคมนายจ้างและสหภาพแรงงานมีสิทธิเสนอชื่อผู้แทนซึ่งเป็นกรรมการของสมาคมนายจ้างและสหภาพแรงงานนั้นแห่งละหนึ่งคน เพื่อทําหน้าที่เป็นผู้ลงคะแนนเสียงเลือกตั้งผู้แทนฝ่ายนายจ้างและผู้แทนฝ่ายลูกจ้างในคณะกรรมการแต่ละคณะ การเสนอชื่อผู้แทนตามวรรคหนึ่งให้เป็นไปตามแบบและระยะเวลาที่คณะกรรมการกําหนด ให้นําข้อ 8 มาใช้บังคับโดยอนุโลมหมวด ๒ การดําเนินการเลือกตั้ง--------------------------------------------ข้อ ๑๑ การเลือกตั้งให้ใช้วิธีการลงคะแนนลับ ตามหลักเกณฑ์ และวิธีการที่คณะกรรมการกําหนดข้อ ๑๒ ในการเลือกตั้ง ให้คณะกรรมการมีอํานาจหน้าที่ ดังต่อไปนี้ (1) จัดเตรียมบัตรเลือกตั้ง หีบบัตรเลือกตั้ง บัญชีรายชื่อผู้สมัครและผู้ลงคะแนนเสียงเลือกตั้งรวมตลอดถึงอุปกรณ์และเอกสารอื่นเพื่อใช้ในการเลือกตั้ง (2) พิจารณาตรวจสอบความถูกต้องของบัตรเลือกตั้งที่มีการลงคะแนนเสียงแล้ว (3) นับคะแนนเสียงเลือกตั้งข้อ ๑๓ เมื่อนับคะแนนเสียงเสร็จสิ้นแล้ว ให้คณะกรรมการประกาศผลการนับคะแนนและจัดทําบัญชีรายชื่อเรียงลําดับผู้ได้รับคะแนนเสียงมากที่สุดตามลําดับจนถึงผู้ได้รับคะแนนเสียงน้อยที่สุด ในกรณีที่มีผู้ได้รับคะแนนเสียงเลือกตั้งเท่ากันในลําดับใด ให้จับสลากเพื่อเรียงลําดับในลําดับนั้นข้อ ๑๔ ให้คณะกรรมการเก็บบัตรเลือกตั้งที่ได้นับคะแนนเสียงแล้วใส่ซองปิดผนึกและลงลายมือชื่อคณะกรรมการอย่างน้อยสามคนกํากับไว้บนซอง โดยแยกเก็บบัตรเลือกตั้งที่วินิจฉัยว่าเป็นบัตรเสียไว้ต่างหาก ทั้งนี้ กรณีที่เป็นบัตรเลือกตั้งผู้แทนฝ่ายนายจ้างและผู้แทนฝ่ายลูกจ้างในคณะกรรมการค่าจ้างให้มอบแก่สํานักงานคณะกรรมการค่าจ้างพร้อมกับบัญชีรายชื่อผู้ได้รับเลือกตั้งตามข้อ 13 สําหรับบัตรเลือกตั้งผู้แทนฝ่ายนายจ้างและผู้แทนฝ่ายลูกจ้างในคณะกรรมการอื่นให้มอบแก่กรมสวัสดิการและคุ้มครองแรงงานพร้อมกับบัญชีรายชื่อผู้ได้รับเลือกตั้งเช่นกัน ให้ผู้รับมอบเอกสารตามวรรคหนึ่งเก็บรักษาเอกสารนั้นไว้ไม่น้อยกว่าสองปีนับแต่วันที่คณะรัฐมนตรีหรือรัฐมนตรีแต่งตั้งคณะกรรมการคณะต่างๆ แล้วแต่กรณีข้อ ๑๕ ให้ผู้รับมอบเอกสารตามข้อ 14 เสนอรายชื่อผู้แทนฝ่ายนายจ้างและผู้แทนฝ่ายลูกจ้างที่มีคะแนนเสียงมากที่สุดตามลําดับจนครบจํานวนที่พึงมีในคณะกรรมการค่าจ้าง คณะกรรมการสวัสดิการแรงงาน คณะกรรมการความปลอดภัย อาชีวอนามัย และสภาพแวดล้อมในการทํางานและคณะกรรมการกองทุนสงเคราะห์ลูกจ้างแล้วแต่กรณี เพื่อให้คณะรัฐมนตรีหรือรัฐมนตรีแต่งตั้งเป็นกรรมการผู้แทนฝ่ายนายจ้างและกรรมการผู้แทนฝ่ายลูกจ้างในคณะกรรมการดังกล่าวต่อไป ให้ผู้ได้รับเลือกตั้งตามวรรคหนึ่งเป็นกรรมการในคณะกรรมการไตรภาคีด้านแรงงานได้ไม่เกินคนละสองคณะข้อ ๑๖ ในกรณีที่กรรมการผู้แทนฝ่ายนายจ้างหรือกรรมการผู้แทนฝ่ายลูกจ้างพ้นจากตําแหน่งก่อนครบวาระ ให้ผู้รับมอบเอกสารตามข้อ 14 เสนอชื่อผู้แทนฝ่ายนายจ้างหรือผู้แทนฝ่ายลูกจ้างที่มีคะแนนมากในลําดับถัดไปเพื่อได้รับการแต่งตั้งเป็นกรรมการแทนตําแหน่งกรรมการที่ว่างโดยให้มีวาระเท่ากับวาระที่เหลืออยู่ของกรรมการที่ตนแทนผู้มีอํานาจลงนาม - ประกาศ ณ วันที่ 19 สิงหาคม พ.ศ. 2541 ไตรรงค์ สุวรรณคีรี รัฐมนตรีว่าการกระทรวงแรงงานและสวัสดิการสังคม